ОБЯСНИТЕЛЕН МЕМОРАНДУМ

1. Конвенцията за опазване на мигриращите видове диви животни (известна също като CMS или Бонската конвенция) цели опазването на сухоземните, морските и птичите мигриращи видове в прилежащия им район. Тя представлява междуправителствен договор, сключен под егидата на Програмата на ООН за околната среда, който се отнася до опазването на дивата природа и местообитанията в световен мащаб. Европейският съюз е страна по CMS от 1 ноември 1983 година[1].

2. Мигриращите видове, които следва да бъдат опазвани, са изброени в допълнения I (застрашени видове) и II (видове, които са предмет на бъдещи споразумения) към Конвенцията.

3. Конференцията на страните (КС) е органът на Конвенцията, който взема решения и има правомощия да оценява природозащитния статус на мигриращите видове и впоследствие да внася изменения в допълнения I и II към Конвенцията.

4. Съгласно член XI от Конвенцията предложенията за изменения могат да бъдат внесени от всяка страна. Всяко изменение на допълненията влиза в сила за всички страни по Конвенцията деветдесет дни след срещата на Конференцията на страните, на която е прието изменението, освен за страните, които направят резерви.

5. Десетата среща на Конференцията на страните по Конвенцията ще се проведе в Берген (Норвегия) от 20 до 25 ноември 2011 г. За целите на тази КС някои страни представиха предложения за предоставяне на защита на няколко нови вида посредством изменение на допълнения I и II към Конвенцията.

6. Две от тези предложения бяха направени от Европейския съюз и представени на Секретариата на Конвенцията, както се изисква с решение на Съвета[2]. Вече е било преценено, че тези предложения са в съответствие с целите на Директивата за птиците[3] и Регламента относно защитата на видовете от дивата фауна и флора чрез регулиране на търговията с тях[4]. Следователно Съюзът трябва активно да подкрепи приемането на представените от самия него предложения.

7. Други страни по Конвенцията представиха шест предложения за изменение на допълнения I и II. За никое от тези предложения по отношение на видове птици или бозайници не се изисква изменение на законодателството на Съюза. Предложенията по отношение на рибния вид Manta birostris биха изисквали изменение на законодателството на Съюза за опазването и устойчивата експлоатация на рибните ресурси в рамките на общата политика в областта на рибарството, за да се гарантира защита на този вид. Съюзът следва да подкрепи тези предложения по следните съображения: 1) Включването на такива видове е научнообосновано; 2) с оглед на съгласуваността между вътрешната и външната дейност; и 3) Съюзът е поел ангажимент за международно сътрудничество за защита на биологичното разнообразие.

8. Следователно е необходимо Съветът да вземе решение с цел установяването на позиция, която да бъде приета от името на Съюза на десетата среща на Конференцията на страните по отношение на предложенията за изменение.

2011/0252 (NLE)

Предложение за

РЕШЕНИЕ НА СЪВЕТА

за установяване на позиция, която да бъде приета от името на Европейския съюз по отношение на предложенията за изменение на допълнения I и II към Конвенцията за опазване на мигриращите видове диви животни на десетата среща на Конференцията на страните

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 192, параграф 1, във връзка с член 218, параграф 9 от него,

като взе предвид предложението на Комисията[5],

като има предвид, че:

1. Като страна по Конвенцията за опазване на мигриращите видове диви животни[6], Европейският съюз може да внася предложения за изменение на допълненията към Конвенцията, в които се изброяват подлежащите на опазване видове;

2. Конференцията на страните е органът на Конвенцията, който взема решения, и дадените му правомощия включват оценката на природозащитния статус на мигриращите видове, а впоследствие и изменението на допълнения I и II към Конвенцията;

3. В съответствие с член XI от Конвенцията, всяко изменение на допълненията влиза в сила за всички страни по Конвенцията деветдесет дни след Конференцията на страните, на която е прието изменението, освен за страните, които изразят резерви;

4. С оглед на десетата среща на Конференцията на страните, която ще се проведе в Берген (Норвегия) от 20 до 25 ноември 2011 г., Съюзът представи на Секретариата на Конвенцията предложения[7] за изменение на допълнение I за включване на видовете Falco cherrug и Falco vespertinus ;

5. Други страни по Конвенцията също са представили предложения за предоставяне на защита на няколко нови вида посредством изменение на допълнения I и II към Конвенцията;

6. Съюзът следва да подкрепи тези предложения, тъй като те са научнообосновани, в съответствие са със законодателството на Съюза и с ангажимента на Съюза за международно сътрудничество за опазване на биологичното разнообразие в съответствие с член 5 от Конвенцията на ООН за биологичното разнообразие[8] и решенията на Конференцията на страните и по-специално с договорената на десетата среща глобална цел: „До 2020 г. изчезването на известните застрашени видове е предотвратено и техният природозащитен статус — особено на видовете, при които има най-значително намаляване — е подобрен и устойчив“;

7. Никое от предложенията за изменение по отношение на видове птици или бозайници не изисква промени в законодателството на Съюза;

8. Предложенията по отношение на рибния вид Manta birostris биха изисквали изменение на законодателството на Съюза за опазването и устойчивата експлоатация на рибните ресурси в рамките на общата политика в областта на рибарството, за да се гарантира защита на този вид;

9. Доколкото Конвенцията за опазване на мигриращите видове диви животни попада едновременно в обхвата на правомощията на Съюза и на държавите-членки, Комисията и държавите-членки си сътрудничат тясно за приемането на измененията на допълненията към Конвенцията, с оглед на постигането на единство в международното представителство на Съюза,

ПРИЕ НАСТОЯЩОТО РЕШЕНИЕ:

Член единствен

На десетата среща на Конференцията на страните по Конвенцията за опазване на мигриращите видове диви животни Комисията представя следната позиция на Съюза по отношение на предложенията за изменение на допълнения I и II към Конвенцията:

10. с настоящото Комисията се упълномощава да подкрепи добавянето на следните видове към допълнение I:

а) Falco cherrug;

б) Falco vespertinus;

в) Numenius madagascariensis;

г) Numenius tahitiensis;

д) Manta birostris;

11. с настоящото Комисията се упълномощава да подкрепи добавянето на следните видове към допълнение II:

а) Ovis ammon;

б) Dolichonyx oryzivorus;

в) Manta birostris.

Съставено в Брюксел на […] година.

За Съвета

Председател [..]

[1] Решение 82/461/ЕИО на Съвета от 24 юни 1982 г. за сключване на Конвенция за опазване на мигриращите видове диви животни, ОВ L 210, 24.6.1982 г., стр. 10 .

[2] Решение на Съвета за упълномощаване на Европейската комисия да представи от името на Европейския съюз предложение за изменение на допълнение I към Конвенцията за опазване на мигриращите видове диви животни предвид десетата среща на Конференцията на страните (прието на 23 юни 2011 г. чрез писмена процедура) (документ 11078/11 ENV 432).

[3] Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици, ОВ L 20, 26.1.2010 г., стр. 7.

[4] Регламент (ЕО) № 338/97 от 9 декември 1996 г. относно защитата на видовете от дивата флора и фауна чрез регулиране на търговията с тях, ОВ L 61, 3.3.1997 г., стр. 1.

[5] ОВ С [...], [...] г., стр. [...].

[6] Решение 82/461/ЕИО на Съвета от 24 юни 1982 г. за сключване на Конвенция за опазване на мигриращите видове диви животни, ОВ L 210, 24.6.1982 г., стр. 10 .

[7] Предложения, приети с Решение на Съвета за упълномощаване на Европейската комисия да представи от името на Европейския съюз предложение за изменение на допълнение I към Конвенцията за опазване на мигриращите видове диви животни предвид десетата среща на Конференцията на страните (прието на 23 юни 2011 г. чрез писмена процедура) (документ 11078/11 ENV 432).

[8] Решение 93/626/ЕИО на Съвета от 25 октомври 1993 г. за сключване на Конвенцията за биологичното разнообразие, ОВ L 309, 13.12.1993 г., стр. 1.